KIRJALLINEN KYSYMYS P-2497/99 esittäjä(t): Isidoro Sánchez García (ELDR) komissiolle. Banaanin YMJ:n muuttaminen ja syrjäiset alueet vuosituhannen vaihteen neuvottelukierroksella.



Virallinen lehti nro 225 E , 08/08/2000 s. 0150 - 0150



KIRJALLINEN KYSYMYS P-2497/99 esittäjä(t): Isidoro Sánchez García (ELDR) komissiolle (16. joulukuuta 1999) Aihe: Banaanin YMJ:n muuttaminen ja syrjäiset alueet vuosituhannen vaihteen neuvottelukierroksella Seattlessa järjestettävällä vuosituhannen vaihteen neuvottelukierroksella keskustellaan maatalouteen liittyvistä kaupallisista kysymyksistä. Yhteisön banaanintuottaja-alueilla, jotka kaikki ovat Amsterdamin sopimuksen mukaan syrjäisiä alueita, on havaittavissa yhteiskunnallinen hälytystila, joka johtuu Euroopan komission ilmoittamasta banaanin yhteisen markkinajärjestelyn (YMJ) uudistuksesta, joka tehdään kaupan kansainvälisiin sääntöihin liittyvien hypoteettisten konfliktien vuoksi. Mitkä ovat olleet perussyyt, joiden vuoksi Euroopan komissio on ehdottanut banaanin YMJ:n muuttamista? Mihin toimiin komissio aikoo tarvittaessa ryhtyä asetettaessa yhteisön yhteistä maatalouspolitiikkaa koskevien sääntöjen soveltamisedellytyksiä näille EY:n perustamissopimuksen 299 artiklan 2 kohdan mukaisille syrjäisille banaanintuottaja-alueille varsinkin, kun nämä alueet ovat haavoittuvia muun muassa siksi, että niillä on ympäristöön liittyviä heikkouksia ja ne ovat riippuvaisia ulkoisesta energiasta? Franz Fischlerin komission puolesta antama vastaus (11. tammikuuta 2000) Sovitteluelimen paneelissa todettiin huhtikuussa 1999, että tietyt banaanin yhteisen markkinajärjestelyn osa-alueet eivät olleet täysin Maailman kauppajärjestön (WTO) sääntöjen mukaisia. Käytyään pitkiä keskusteluja kaikkien osapuolten kanssa, joita asia koskee, komissio antoi 10. marraskuuta 1999 ehdotuksen(1) banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93(2) muuttamisesta. Sen tavoitteena on ottaa käyttöön WTO:n sääntöjen mukainen järjestelmä, joka noudattaa Lomé-sopimuksen yhteydessä Afrikan, Karibian ja Tyynenmeren (AKT) maiden kanssa tehtyjä sitoumuksia ja valvoo yhteisön tuottajien ja kuluttajien etuja. Yhteisön banaanintuottajien tilanteen osalta on muistutettava, että WTO:n sovitteluelimen paneelin tekemässä päätöksessä ei aseteta kyseenalaiseksi neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanialan kaupanpitotulojen menetystä korvaavan tasaustukijärjestelmän osalta 9 päivänä heinäkuuta 1993 annetusta komission asetuksesta (ETY) N:o 1858/93(3) johtuvaa yhteisön tasaustukijärjestelmää. Komission arvioiden mukaan yhteisön banaanintuottajien tulot on turvattu nykyisellä tasaustukijärjestelmällä, jossa markkinointivuosittain vahvistetun tuen määrä vastaa kiinteän viitetulon jota on korotettu 5 prosentilla vuonna 1998 ja 8 prosentilla vuodesta 1999 ja banaanien markkinointivuonna saatujen hintojen keskiarvojen välistä eroa. Järjestelmä varmistaa näin ollen yhteisön tuotannon saattamisen markkinoille korvaamalla sen kokonaan yhteisön markkinoilla sovellettavien hintojen kehityksestä riippumatta. Tämän menetelmän tehokkuus todettiin vuonna 1999, jolloin banaanien maailmanmarkkinahinnat romahtivat voimakkaasti. Tasaustukijärjestelmän avulla koko yhteisön tuotanto voitiin saada markkinoille ja tuottajien tulot saatiin siis turvattua. (1) KOM(1999) 582 lopullinen. (2) EYVL L 47, 25.2.1993. (3) EYVL L 170, 13.7.1993.